UREKA พุ่งกระฉูด 18% นิวไฮในรอบ3 ปี คาดเก็งฯแผนธุรกิจเด่น-ปักธงรายได้ปีนี้โตไม่ต่ำกว่า40%
UREKA พุ่งกระฉูด 18% นิวไฮในรอบ3 ปี คาดเก็งฯแผนธุรกิจเด่น-ปักธงรายได้ปีนี้โตไม่ต่ำกว่า40% โดย ณ เวลา 15.22 น.อยู่ที่ระดับ 1.73 บาท บวก 0.27 บาท หรือ 18.49% ด้วยมูลค่าซื้อขาย 148.22 ล้านบาท
12 ต.ค. 2561

ผู้สื่อข่าวรายงานว่า บริษัท ยูเรกา ดีไซน์ จำกัด (มหาชน) หรือ UREKA ณ เวลา 15.22 น.อยู่ที่ระดับ 1.73 บาท บวก 0.27 บาท หรือ 18.49% ด้วยมูลค่าซื้อขาย 148.22 ล้านบาท ราคาหุ้นวิ่งแรงในรอบเกือบ 3 ปี โดยนับตั้งแต่หุ้นขึ้นไปทดสอบระดับ 1.78 บาท เมื่อวันที่ 26 ต.ค. 2558

โดยก่อนหน้านี้ นายวิเชษฐ์ เมืองจันทร์ กรรมการผู้จัดการ เปิดเผยว่า แนวโน้มผลประกอบการในครึ่งปีหลังน่าจะเติบโตต่อเนื่อง เนื่องจากมีจำนวนงานเพิ่มขึ้นและสามารถส่งมอบงานได้ตามกำหนด  โดยแผนงานในช่วงที่เหลือของปีนี้บริษัทยังคงขยายชนิดสินค้าและมุ่งเน้นขยายฐานลูกค้าเพิ่มต่อเนื่อง โดยเฉพาะกลุ่ม Non-Automotive มากขึ้น พร้อมกับเน้นหางานที่เป็นระบบ Production Automations, Logistics Automation และ Robots Application มากขึ้น ในขณะที่กลุ่มลูกค้าเดิม Automotive ก็คงยังรักษาความสัมพันธ์ไว้เช่นเดิม
“แนวโน้มครึ่งปีหลังน่าจะสดใสเมื่อเทียบกับช่วงเดียวกันของปีก่อน โดยจำนวนงานในครึ่งปีหลังมีปริมาณใกล้เคียงกับครึ่งปีแรก และยอด Backlog ที่มีอยู่ตอนนี้ตามแผนการส่งมอบจะกระจายไปทั้งในไตรมาส 3 และไตรมาส 4 แต่สัดส่วนจะอยู่ในไตรมาส 4 มากกว่า” นายวิเชษฐ์ กล่าว
ขณะที่ปัจจุบันบริษัทอยู่ระหว่างยื่นประมูลงานใหม่ มูลค่ารวมอีก 700 ล้านบาท คาดว่าจะทราบผลภายในไตรมาส 4/61 รวมมูลค่าประมาณ 300-400 ล้านบาท
บริษัทมั่นใจว่ารายได้ในปีนี้จะเติบโตไม่ต่ำกว่า 40% จากปีก่อนที่มีรายได้ 247 ล้านบาท เนื่องจากการขยายฐานลูกค้าอย่างต่อเนื่อง และเจาะกลุ่ม  Automation โดยคาดสัดส่วนรายได้ในปีนี้แบ่งเป็น 1.กลุ่มเครื่องจักรและระบบการผลิตอัตโนมัติรวม 90% แยกเป็น ในอุตสาหกรรมยานยนต์  65% และนอกอุตสาหกรรมยานยนต์  25% และ 2. กลุ่มงานระบบคลังสินค้าอัตโนมัติ  10% ซึ่งอยู่นอกอุตสาหกรรมยานยนต์ทั้งหมด
“เมื่อเดือนส.ค.เราได้ปรับประมาณการรายได้ปีนี้เป็นเติบโตไม่ต่ำกว่า 40% จากปีก่อน จากเป้าเดิมที่ไม่ต่ำกว่า 30% เพราะประเมินแนวโน้มแล้วว่าทิศทางดีขึ้นอย่างเห็นได้ชัด โดยมีออเดอร์เข้ามาอย่างต่อเนื่อง และเราได้ขยายไปในกลุ่ม Automation มากขึ้น ซึ่งได้อานิสงส์จากมาตรการภาษีหุ่นยนต์และระบบอัตโนมัติของ BOI ที่ยกเว้นภาษีเงินได้ 100%  ทำให้กลุ่มระบบอัติโนมัติได้รับกระแสการตอบรับที่ดี จึงมั่นใจว่าภาพรวม UREKA ในปีนี้จะเป็นปีที่ดีอย่างแน่นอน”นายวิเชษฐ์ กล่าว